ชิบะ (เมือง)

นครชิบะ (千葉市 (Chiba-shi)) เป็นเมืองหลวงของจังหวัดชิบะ ประเทศญี่ปุ่น อยู่ห่างจากศูนย์กลางของกรุงโตเกียวไปทางตะวันตกเฉียงใต้ราว 40 กิโลเมตร นครชิบะได้รับสถานะเป็นนครใหญ่ที่รัฐกำหนดใน ค.ศ. 1992 ชิบะเป็นหนึ่งในเมืองท่าหลักของภูมิภาคคันโต ซึ่งท่าเรือน้ำลึกของชิบะนี้เป็นหนึ่งในท่าเรือที่มีการขนถ่ายสินค้ามากที่สุดท่าเรือหนึ่งของประเทศ เนื่องจากตลอดแนวชายฝั่งของจังหวัดชิบะนี้เป็นที่ตั้งของโรงงานอุตสาหกรรมและโกดังสินค้ามากมาย รถไฟฟ้าโมโนเรลนครชิบะ เป็นรถไฟโมโนเรลที่มีความยาวที่สุดในโลก ซึ่งเส้นทางของรถไฟฟ้าผ่านสถานที่ที่มีชื่อเสียงหลายสถานที่ อาทิ สุสานหอยคาโซริ ซึ่งเป็นสุสานหอยที่มีขนาดใหญ่ที่สุดในโลกด้วยพื้นที่กว่า 134,000 ตารางเมตร และหาดอินาเงะซึ่งเป็นชายหาดเทียมแห่งแรกและยาวที่สุดของญี่ปุ่น ชื่อ "ชิบะ" ในภาษาญี่ปุ่นนั้น มาจาก 2 ตัวอักษรคันจิของจีน ตัวแรกคือ 千 มีความหมายว่า "พัน" และ 葉 มีความหมายว่า "ใบไม้" ดังนั้นจึงมีความหมายว่า "ใบไม้พันใบ" โดยในปี ค.ศ. 1873 มีการจัดตั้งจังหวัดขึ้น และชื่อของนครชิบะนี้ก็ถูกใช้เป็นชื่อของจังหวัดตั้งแต่แรกเริ่ม ประวัติศาสตร์ ยุคเอโดะ ในยุคเอโดะ ตระกูลโอยูมิ ตระกูลโมริกาวะ และตระกูลซากูระได้ร่วมกันปกครองที่เป็นพื้นที่เขตเมืองในปัจจุบัน แต่ก็มีพื้นที่ส่วนหนึ่งที่ขึ้นตรงกับรัฐบาลโชกุนโทกูงาวะ ตระกูลโอยูมิได้ปกครองและรักษาฐานอำนาจของตนเองอย่างมั่นคง ในทางตรงข้าม ฝ่ายตระกูลซากูระได้มีการแย่งชิงผลัดเปลี่ยนอำนาจอยู่บ่อยครั้ง จนในที่สุดดินแดนของตระกูลซากูระก็ถูกตระกูลฮตตะเข้าปกครอง และในที่สุด ชิบะก็หลายเป็นหนึ่งในที่มั่นของรัฐบาลโชกุนที่เรียกว่าชูกูบะ (宿場) ยุคใหม่ ใน ค.ศ. 1868 เกิดการปฏิรูปเมจิ ระบอบโชกุนล่มสลาย และอำนาจสูงสุดหวนกลับคืนสู่องค์จักรพรรดิ ชิบะกลายเป็นเมืองศูนย์กลางของการเมือง การคมนาคม และวัฒนธรรมของพื้นที่ในแถบนี้ เทศบาลเมืองชิบะได้รับการจัดตั้งขึ้นภายในอำเภอชิบะเมื่อวันที่ 1 เมษายน ค.ศ. 1889 ต่อมาได้รับการยกฐานะขึ้นเป็นเทศบาลนครเมื่อวันที่ 1 มกราคม ค.ศ. 1921 ทั้งที่เริ่มแรกชิบะเป็นเพียงเมืองที่เกิดจากหลายหมู่บ้านมารวมกัน การเจริญเติบโตของชิบะดำเนินไปจนถึงปี ค.ศ. 1944 ในช่วงสงครามโลกครั้งที่สอง ที่ชิบะกลายเป็นศูนย์กลางทางด้านการผลิตยุทโธปกรณ์และยุทธปัจจัย ซึ่งนี่ก็เป็นสาเหตุให้ชิบะตกเป็นหนึ่งในเป้าหมายในการทิ้งระเบิดของสหรัฐอเมริกา เมื่อสงครามสิ้นสุด ชิบะทั้งเมืองถูกทำลายเกือบหมด อย่างไรก็ตาม ภายหลังสงครามมีการการส่งเสริมอุตสาหกรรมขนานใหญ่และนำไปสู่การจัดตั้งเขตอุตสาหกรรมเคโย ซึ่งส่งผลทำให้นครชิบะได้รับการยกฐานะเป็นนครใหญ่ที่รัฐกำหนดเมื่อวันที่ 1 เมษายน ค.ศ. 1992 ประชากร ณ วันที่ 1 กุมภาพันธ์ ค.ศ. 2023 นครชิบะมีประชากรประมาณ 977,412 คน จัดเป็นนครที่มีประชากรมากเป็นอันดับที่ 13 ของประเทศญี่ปุ่น มีความหนาแน่นของประชากร 3,596 คนต่อตารางกิโลเมตร มีชาวต่างชาติที่ลงทะเบียนอาศัยอยู่ในนครชิบะ ณ วันที่ 31 มีนาคม ค.ศ. 2007 จำนวน 19,135 คน ซึ่งคิดเป็นประมาณร้อยละ 2 ของประชากรทั้งหมด ตามข้อมูลการสำรวจสำมะโนประชากรของญี่ปุ่น จำนวนประชากรของนครชิบะได้เพิ่มขึ้นอย่างมากในช่วง 70 ปีที่ผ่านมา การเมืองการปกครอง นครชิบะเคยมีนายกเทศมนตรีชื่อ เคอิจิ สึรูโอกะ (鶴岡 啓一) นักการเมืองอิสระ ซึ่งได้รับการสนับสนุนจากพรรคเสรีประชาธิปไตยและพรรคโคเม เขาดำรงตำแหน่งจนถึงวันที่ 1 พฤษภาคม ค.ศ. 2009 เนื่องจากถูกจับกุมในเดือนเมษายน ค.ศ. 2009 ระหว่างการสืบสวนการทุจริตโดยตำรวจนครบาลโตเกียว ต่อมาโทชิฮิโตะ คูมาไง (熊谷 俊人) จากพรรคประชาธิปไตยญี่ปุ่น เข้ารับตำแหน่งแทน ซึ่งชนะการเลือกตั้งในเดือนมิถุนายน ค.ศ. 2009 นายกเทศมนตรีคนปัจจุบันคือ ชุนอิจิ คามิยะ (神谷 俊一) ซึ่งดำรงตำแหน่งตั้งแต่วันที่ 22 มีนาคม ค.ศ. 2021 จนถึงปัจจุบัน สภานครชิบะมีสมาชิกซึ่งมาจากการเลือกตั้งจำนวน 50 คน เขต ภูมิอากาศ นครชิบะมีภูมิอากาศแบบอบอุ่นชื้นกึ่งเขตร้อน (การแบ่งเขตภูมิอากาศแบบเคิพเพิน Cfa) โดยมีฤดูร้อนที่ร้อน และฤดูหนาวที่เย็นสบายและไม่รุนแรง มีหยาดน้ำฟ้าตกตลอดทั้งปีอย่างมีนัยสำคัญ แต่จะตกน้อยกว่าในฤดูหนาว การขนส่ง ท่าอากาศยาน ไม่มีท่าอากาศยานพาณิชย์ภายในเขตนครชิบะ โดยท่าอากาศยานหลักที่ใกล้ที่สุด คือ ท่าอากาศยานนานาชาตินาริตะ และท่าอากาศยานนานาชาติโตเกียว (ฮาเนดะ) รถไฟ รถไฟระหว่างเมือง โดย บริษัทรถไฟญี่ปุ่นตะวันออก สายหลักโซบุ สายนาริตะ สายโซโตโบ สายอูจิโบ รถไฟภายในเมือง โดย โมโนเรลนครชิบะ สาย 1: 6 สถานี สาย 2: 13 สถานี หมายเหตุ: ใช้สถานีร่วมกันหนึ่งสถานีที่สถานีรถไฟชิบะ ทางหลวง ทางด่วนฮิงาชิคันโต ไป โตเกียว นาริตะ และคาชิมะ ทางด่วนทาเตยามะ ไป คิซาราซุ ถนนเคโย ถนนชิบะโทงาเนะ (ทางหลวงญี่ปุ่นหมายเลข 126) ทางหลวงญี่ปุ่นหมายเลข 14 ทางหลวงญี่ปุ่นหมายเลข 16 ทางหลวงญี่ปุ่นหมายเลข 51 ทางหลวงญี่ปุ่นหมายเลข 128 ทางหลวงญี่ปุ่นหมายเลข 357 ความสัมพันธ์ระหว่างประเทศ นครชิบะสถาปนาความสัมพันธ์เมืองแฝดและเมืองพี่น้องกับเมืองต่าง ๆ ดังนี้ เมืองแฝดและเมืองพี่น้อง นอร์ทแวนคูเวอร์ รัฐบริติชโคลัมเบีย ประเทศแคนาดา ตั้งแต่ 1 มกราคม ค.ศ. 1970 อาซุนซีออน ประเทศปารากวัย ตั้งแต่ 1 มกราคม ค.ศ. 1970 ฮิวสตัน รัฐเท็กซัส ประเทศสหรัฐอเมริกา ตั้งแต่ 24 ตุลาคม ค.ศ. 1972 เกซอนซิตี ประเทศฟิลิปปินส์ ตั้งแต่ 9 พฤศจิกายน ค.ศ. 1972 เมืองมิตรภาพ เทียนจิน ประเทศจีน ตั้งแต่ 7 พฤษภาคม ค.ศ. 1986 มงเทรอ ประเทศสวิตเซอร์แลนด์ ตั้งแต่ 28 พฤษภาคม ค.ศ. 1996 เขตอู๋เจียง ซูโจว มณฑลเจียงซู ประเทศจีน ตั้งแต่ 10 ตุลาคม ค.ศ. 1996 อ้างอิง แหล่งข้อมูลอื่น เว็บไซต์ทางการของนครชิบะ (ในภาษาญี่ปุ่น)